《山中春思》
唐代·独孤及

獭祭川水大，人家春日长。独谣昼不暮，搔首惭年芳。

靡草知节昼，含葩向新阳。不嫌三径深，为我生池塘。

亭午井灶闲，雀声响空仓。花落没屐齿，风动群木香。

归路云水外，天涯杳茫茫。独卷万里心，深入山鸟行。

芳景勿相迫，春愁未遽忘。

作者简介：独孤及（725～777），唐朝散文家，字至之，河南洛阳人，天宝末，以道举高第，补华阴尉。代宗召为左拾遗，俄改太常博士。迁礼部员外郎，历濠、舒二州刺史，以治课加检校司封郎中，赐金紫。徙常州，卒谥曰宪。集三十卷，内诗三卷，今编诗二卷。